Buvo užmegzta žiniasklaidos partnerystė su „Reuters“ ir „Politico“. Užsakytame „Reuters“ straipsnyje buvo pateiktos pagrindinė EGM informacija, o „Politico“ svetainės reklamjuostėmis skaitytojai buvo nukreipiami į EGM pabaigoje pristatytą Komisijos tolimojo susisiekimo geležinkeliais ir tarpvalstybinio keleivių vežimo geležinkeliais skatinimo veiksmų planą. EGM informacinės kampanijos apžvalga pateikiama šios ataskaitos priede.

Remiantis rangovo („mc Group“) atliktu vertinimu, socialinių medijų kampanija pasiekė apie 64 mln. asmenų, daugiausia – jaunimą (16–25 m. amžiaus asmenys sudarė maždaug 64 proc. pasiektų asmenų). 2021 m. saitažodis „#EUYearofRail“ socialinių medijų platformose („Twitter“, „Instagram“ ir „Facebook“) pasirodė 26 064 kartus. EGM kampanija buvo įtraukta į Komisijos institucinio informavimo veiklą. Pavyzdžiui, ji buvo pristatyta per 2021 m. Europos dieną: jos metu Europos geležinkelių metai buvo pristatyti virtualioje parodoje, kuriai buvo sukurta sąveikioji informacinė siena ir jaunimui skirta viktorina. Pagrindinėse Komisijos socialinių medijų paskyrose kartu su EGM nuomonės formuotojais socialiniame tinkle „Instagram“ buvo rengiamos tiesioginės transliacijos. Švietimo, jaunimo, sporto ir kultūros generalinio direktorato „Instagram“ kanale „Europos jaunimas“ buvo surengta EGM viktorina bei nuotraukų konkursas ir dalijami „Interrail“ kuponai. Be to, visiems susijusiems generaliniams direktoratams buvo išplatinti socialinių medijų žinučių projektai. ES „Spotify“ paskyroje buvo sukurtas iš 26 garso takelių sudarytas EGM grojaraštis 24 oficialiosiomis ES kalbomis. 2021 m. sausio ir vasario mėn. EGM reklamjuostė taip pat buvo rodoma ant Komisijos pastato „Charlemagne“.

Remiantis rangovo atlikta analize, trylika mėnesių nuo 2021 m. sausio mėn. iki 2022 m. sausio mėn. trukusi EGM informacinė kampanija buvo vertinama pagal pirmiau nurodytus PVRR. Toliau pristatomi šio vertinimo rezultatai:

-pasiekiamumas – socialinės medijos kampanija pasiekė iš viso 64 mln. individualių naudotojų, kurie kampanijos turinį matė visuose kampanijos socialinių medijų kanaluose: „Facebook“, „Instagram“ ir „Twitter“;

-įsitraukimas – per įrašus kampanijos socialinių medijų kanalais aktyviai įsitraukė iš viso 230 000 asmenų: žymėjo įrašus patiktukais, dalijosi įrašais, juos komentavo arba spustelėjo. Įsitraukimas įvairiais mėnesiais skyrėsi. Didžiausias jis buvo 2021 m. rugsėjo mėn., per kurį įsitraukė 86 000 asmenų (tai buvo susiję su konkrečia kampanija „Connecting Europe Express“ tema);

-informuotumas – kampanijos turinys buvo parodytas arba socialinių medijų naudotojai jį peržiūrėjo (tiek už šias peržiūras mokant, tiek – ne) iš viso 87 mln. kartų. Daugiausia parodymų socialinėse medijose buvo 2021 m. rugsėjo, spalio ir lapkričio mėn., kai vyko nuomonės formuotojų kampanija dėl „Connecting Europe Express“, – per šiuos tris mėnesius parodymų kas mėnesį buvo iš viso po 17 mln. Jų dar kartą padaugėjo 2021 m. gruodžio mėn. ir 2022 m. sausio mėn., Komisijai įgyvendinant specialų informavimo planą, susijusį su organiškomis socialinėmis medijomis (t. y. nenaudojant mokamos reklamos) ir mokamomis medijų kampanijomis. Bendras visų informavimo ir parodymų skaičius ne tik socialinėse medijose, bet ir neinternetinėje (spausdintinėje) bei internetinėje / skaitmeninėje mokamoje žiniasklaidoje (svetainėse, tinklaraščiuose, per mokamą žiniasklaidos partnerystę, pvz., su „Reuters“ ir „Politico“) ir nuosavose medijose (t. y. pačiai Komisijai priklausančiose medijose ir, pvz., rodant kampanijos svetainėje) buvo beveik 89 mln.

3.2. Įvadinis ir baigiamasis EGM renginiai

ES lygmeniu EGM buvo oficialiai pradėti per 2021 m. kovo 29 d. Lisabonoje suorganizuotą visos dienos renginį, kuris vyko hibridiniu formatu Portugalijos pirmininkavimo Europos Sąjungai laikotarpiu. Į programą buvo įtraukti keli aukšto lygio pranešėjai iš ES institucijų ir valstybių narių, taip pat pramonės ir pilietinės visuomenės atstovai. Pavyzdžiui, pasinaudodama šia galimybe, už transportą atsakinga Komisijos narė Adina Vălean pranešė apie „Connecting Europe Express“ (žr. 3.3 skirsnį). Įsitraukimas socialinėse medijose visą dieną buvo labai didelis, o kampanijos saitažodis „#EUYearofRail“ Belgijos „Twitter“ buvo labai populiarus (kurį laiką jis buvo populiariausias saitažodis Belgijos „Twitter“).

Oficialus EGM uždarymas surengtas per 2022 m. vasario 21 d. netoli Paryžiaus taip pat hibridiniu formatu vykusį Aukščiausiojo lygio susitikimą geležinkelių klausimais, Prancūzijos pirmininkavimo Europos Sąjungai laikotarpiu. Šia proga buvo galima įvertinti per EGM pasiektus rezultatus ir įgytą patirtį, paskelbti apie Europos geležinkelių bendrosios įmonės veiklos pradžią ir perduoti estafetę 2022-iesiems – Europos jaunimo metams.

3.3. „Connecting Europe Express“

2021 m. rugsėjo ir spalio mėn. penkias savaites skersai ir išilgai po 26 šalis važinėjęs specialus traukinys „Connecting Europe Express“ buvo Komisijos pradėta pavyzdinė EGM iniciatyva. Tai buvo tikras bendras Europos pasiekimas, nes buvo suburtos nacionalinės, regioninės ir vietos institucijos, plačioji visuomenė ir geležinkelių sektoriaus atstovai (nauji operatoriai ir senbuviai, infrastruktūros valdytojai ir geležinkelių įrangos bei riedmenų pramonės atstovai). Daugiau nei keturiasdešimt šio sektoriaus partnerių bendromis pastangomis sujungė Austrijos miegamąjį vagoną su Italijos valgomuoju vagonu, Šveicarijos panoraminiu vagonu, Vokietijos sėdimuoju vagonu, Prancūzijos konferencijų vagonu ir Vengrijos parodų vagonu. Prie šių standartinėmis Europos vėžėmis riedančių vagonų buvo prijungtas traukinys, riedantis Iberijos vėže ir dar vienas traukinys, riedantis Baltijos vėže. Europos geležinkelių ir infrastruktūros valdytojų bendrija (CER) koordinuovo techninį ir operatyvinį traukinių eksploatavimą, o prie jo prisidėjo daugiau kaip keturiasdešimt geležinkelio sistemos dalyvių.

Visos kelionės ir daugiau kaip 200 sustojimų metu traukinyje buvo surengtos kelios konferencijos ir mobilioji paroda. Jame taip lankėsi mokinių klasės, politikos formuotojai, suinteresuotieji subjektai bei visuomenės atstovai ir per penkias savaites juo važiavo iš viso apie 1 500 keleivių. Pakeliui buvo surengta daug konferencijų ir pasitikimo renginių, o sustojimai sutapo su pagrindiniais renginiais, pvz., neoficialiu transporto ir energetikos ministrų susitikimu Slovėnijos Brdo mieste, ir pirmuoju Vakarų Balkanų aukščiausiojo lygio susitikimu geležinkelio klausimais Belgrade. Keleiviai galėjo stebėti skaitmenizuotą automatinį krovininių vagonų sukabinimą Vokietijos Halės prie Zalės mieste ir įvairiarūšes operacijas Liuksemburgo Betembūro terminale. „Connecting Europe Express“ taip pat didino informuotumą apie išliekančias kliūtis tarpvalstybiniam susisiekimui geležinkeliais. Pavyzdžiui, tai buvo pirmasis Estiją, Latviją ir Lietuvą jungiantis traukinys šių dienų istorijoje, nes tokių kelionių jau nevyksta daugiau kaip du dešimtmečius.

Komisija taip pat surengė temines konferencijas, be kita ko: i) Lisabonoje – apie susisiekimą geležinkeliais tarp miestų, ii) Bukarešte – apie geležinkelių projektų finansavimą, iii) Brdo –apie transeuropinio transporto tinklo (TEN-T) peržiūrą, iv) Berlyne – apie Europos tolimojo susisiekimo geležinkeliais paslaugas ir v) Betembūre – apie krovinių vežimą geležinkeliais.

Siekiant užtikrinti kuo didesnį matomumą Europoje, visas traukinys buvo apklijuotas EGM vaizdinės tapatybės lipdukais. Apie „Connecting Europe Express“ kelionę ir susijusius renginius, be Mobilumo ir transporto generalinio direktorato „Twitter“ paskyroje skelbiamos informacijos, kasdien buvo pranešama specialioje svetainėje ir tinklaraštyje. Traukiniu taip pat keliavo ir savo patirtį dokumentavo devyni EGM nuomonės formuotojai. ES kosmoso programos agentūrai padedant, besidomintys visuomenės nariai galėjo stebėti traukinio kelionę naudodamiesi sekimo tikruoju laiku priemone. Partneriams buvo pateiktas informavimo priemonių rinkinys su šablonais ir vaizdine medžiaga. Reguliariai bendraujant ir dalijantis informacija su ekspertais iš nacionalinių, regioninių ir vietos organizacijų bei įmonių buvo lengviau per spaudą ir socialines medijas pasiekti didesnes tikslines grupes.

„Connecting Europe Express“ buvo puiki galimybė tiesiogiai pasiekti Europos visuomenę ir padėti atkurti dėl COVID-19 pandemijos sumažėjusį pasitikėjimą visuomeniniu transportu. Jis taip pat buvo riedanti laboratorija, tikruoju laiku parodanti ir daug bendros Europos geležinkelių erdvės ir TEN-T laimėjimų, ir tai, ko dar būtų galima pasiekti geležinkelių sektoriuje. Per šią kelionę įgyta patirtimi Komisija rėmėsi 2021 m. ir vėliau rengdama su geležinkeliais susijusias iniciatyvas.

3.4. Kiti renginiai ir iniciatyvos ES, nacionaliniu, regioniniu ir vietos lygmenimis

Nepaisant sunkumų dėl COVID-19 pandemijos, Europos geležinkelių metus įvairiausi suinteresuotieji subjektai priėmė labai entuziastingai, ypač geležinkelių sektoriaus atstovai – jie įvairiais lygmenimis labai stengėsi įsitraukti į EGM veiklą. Komisija gavo daugiau kaip 350 pasiūlymų dėl renginių ir veiklos iš suinteresuotųjų ir su geležinkeliais nesusijusių subjektų ir institucijų visoje Europoje. Daugiau nei 70 šių pasiūlymų pateikė vietos ir regioninės institucijos, pasinaudodamos Komisijos užmegztu bendradarbiavimu su Regionų komitetu. Nors dauguma pirmojo EGM pusmečio renginių vyko skaitmeniniu formatu, Europoje sėkmingai įgyvendinama skiepijimo kampanija nuo 2021 m. vasaros paskatino surengti daugiau hibridinių ir fizinių renginių. Kadangi dėl pandemijos kai kuriuos 2021 m. pradžios renginius teko atidėti, daugelio suinteresuotųjų subjektų prašymu buvo suteikta lankstumo, kad apibendrinamuosius renginius dar būtų galima surengti pirmąjį 2022 m. pusmetį.

Partnerystės pagrindu arba individualiai buvo suorganizuota daug įdomių su Europos geležinkelių metais susijusių renginių ir iniciatyvų. Štai keletas jų:

-rengtos parodos ir festivaliai geležinkelių paveldo ir ateities klausimais. Per juos vyko pasirodymai traukinių stotyse ir palei geležinkelio bėgius. Pavyzdžiui, per festivalį „Europalia“, kurio 2021 m. tema –„Trains & Tracks“, meno institucijose, stotyse ir traukiniuose Belgijoje ir kaimyninėse šalyse buvo įvykdyta daugiau kaip 70 daugiadalykių projektų. Per „Europalia“ taip pat vyko pokalbiai politikos temomis su jaunimu ir ES institucijų atstovais. Pagrindiniu festivalio „Europalia“ akcentu tapo Belgijos karališkuosiuose dailės muziejuose surengta paroda „Tracks to Modernity“;

-vyko konkursai ir apdovanojimai, pvz., i) Moterų geležinkeliuose apdovanojimai, ii) „RegioStars“ apdovanojimai, per kuriuos EGM buvo išrinkti metų tema, iii) Europos geležinkelių klasterių (ERCI) inovacijų apdovanojimai, iv) 2021 m. geriausios Europos geležinkelių turizmo kampanijos apdovanojimai, ir v) Europos geležinkelių apdovanojimai. Taip pat vyko hakatonai, kuriuos surengė, pvz., „Shift2Rail“ ir Europos geležinkelių tiekimo pramonės asociacija (UNIFE). Vyko mokinių konkursai: pvz., „Fer de France“ surengė geležinkelių inovacijų iššūkį, o Lenkijos Pamario vaivadija – jaunimui skirtą konkursą. Be to, pažymėtina, kad, įgyvendinant 2021 m. „DiscoverEU“ – programos „Erasmus+“ iniciatyvą, kuria skatinamas tvarus keliavimas, – jaunimui nemokamai išduotų kelionės bilietų skaičius išaugo dvigubai iki 60 000 bilietų. Be to, 2021 m. paraiškas „DiscoverEU“ kelionės bilietui gauti pateikę 333 758 jaunuoliai, norėdami būti atrinkti, turėjo atsakyti į viktorinos klausimą apie EGM. Galiausiai į 2022 m. kovo mėn. Briuselyje įvykusį dviejų dienų „DiscoverEU“ susitikimą – bendradarbiaujant su „Europalia“ surengtą renginį – susirinko šimtas jaunuolių ir politikos formuotojų;